LAUSUNTO

JOHDANTO

Miesten tasa-arvo ry ottaa tässä lausunnossa kantaa oikeusministeriössä vireillä olevaan seksuaalirikoslain uudistukseen lähinnä siltä osin, jossa harkitaan raiskauksen määritelmän muutoksia. Tässä lausunnossa asiaa käsitellään miehen näkökulmasta heteroseksuaalisten suhteiden kautta, koska se on yleisin tilanne, jossa sukupuoliyhteys tapahtuu. Lausunto ja sen päätelmät ovat pääpiirteittäin sovellettavissa myös samaa sukupuolta olevien välillä tapahtuviin sukupuoliyhteyksiin.
LAUSUNTO
Miesten tasa-arvo ry vastustaa nimenomaisesti suostumuksen antamiseen perustuvaa määritelmää raiskaukselle. Huomattava osa molempien osapuolten vapaasta tahdosta tapahtuvista sukupuoliyhteyksistä on sellaisia, joissa nimenomaista suotumusta ei suoraan kysytä eikä anneta. Sen vuoksi raiskauksen määrittely suostumuksen antamisen kautta on tosielämästä täysin vieraantunut ja näin laki olisi todellisia tilanteita ajatellen miehelle mielivaltainen, mahdollistaen monien sellaisten seksuaalisten tilanteiden lukemisen raiskaukseksi tai raiskauksen yritykseksi, joissa miehellä ei ole ollut minkäänlaista tarkoitusta raiskata toista osapuolta. 
Raiskauksen määrittely suostumuksen antamisen ympärille tekee seksuaalisesta tilanteesta miehelle lakipykäläsuorituksen, missä tilanteelle luonnollinen käyttäytyminen altistaisi miehen raiskaustuomiolle ja pakottaisi miehen toimimaan tilanteessa sellaisella lainopillisella ja sopimuksellisella tavalla, jota intiimissä, seksuaalisessa tilanteessa pidetään vieraana. 
Seksuaalisia tilanteita on hyvin erilaisia ja joskus osapuolten halut ovat eriäviä esimerkiksi yhdyntään ryhtymisen osalta. Miehen oikeudellisen aseman kannalta on kohtuullista, että miehellä on oikeus kuulla toisen osapuolen kielteinen halu sukupuoliyhteyteen jo valmiiksi seksuaalisia piirteitä omaavassa tilanteessa, kun toinen osapuoli on kykenevä halunsa ilmaisemaan ja kun tilanteessa ei ole sellaisia piirteitä, joiden vuoksi toisella osapuolella olisi syytä pelätä kielteisen halunsa ilmaisua. Miehellä pitää olla oikeus tietää, että toinen osapuoli ei ole suostuvainen seksiin, ennenkuin hänen voidaan katsoa syyllistyneen raiskaukseen. 
Seksuaalinen tilanne kehittyy sukupuoliyhteydeksi usein asteittaisen, tunnustelevan toiminnan kautta, jolla tavallaan haetaan toisen osapuolen suostumusta toiminnan jatkamiselle tai syventämiselle. Useinkaan suostumusta ei nimenomaisesti anneta  missään vaiheessa ennen sukupuoliyhteyttä. Ihmisten aktiivisuuden taso seksuaalisissa tilanteissa vaihtelee tilanteista ja persoonista riippuen, joten tekoa ei voida määritellä raiskaukseksi myöskään siten, että toinen osapuoli ei ole nimenomaisesti antanut suostumusta ja on ollut tilanteessa passiivinen.  Suostumus toiminnan jatkamiselle päätellään usein siitä, että toinen osapuoli ei ilmaise suostumuksen puutetta. 
Miesten tasa-arvo ry korostaa ns. hyväntahtoisessa, seksuaalisväritteisessä tilanteessa kahden lain edessä riitävän iän omaavan ihmisen kykeneväisyyttä ja vastuuta ilmaista kielteisen halunsa seksuaalisessa tilanteessa. Yhtälailla korostamme kummankin osapuolen oikeutta saada tietoonsa toisen kielteinen tahto ja mahdollisuutta tietoisena toisen kielteisestä tahdosta noudattaa sitä, ennenkuin sukupuoliyhteys voidaan katsoa raiskaukseksi. 
Lainsäädännössä voidaan tehdä tästä poikkeukseksi tilanteet, joissa toinen osapuoli  on estynyt ilmaisemaan tahtoaan (esim. sammuminen), häneen kohdistuu väkivaltaa tai sen uhkaa, häntä on uhkailtu tai tilanne on sillä tavalla äkkiarvaamaton ja tavallisuudesta poikkeava, ettei toisella osapuolella voida katsoa olleen aikaa tai mahdollisuutta ilmaista kielteistä tahtoaan. 
Miesten tasa-arvo ry on huolestunut kannanotoista, joissa nähdään ongelmaksi se, että syytettyä vastaan pitäisi olla näyttöä. Raiskaus on kansalaisten keskuudessa vastenmielinen rikos eikä siitä pidä voida tuomita pelkän väitteen perusteella silloin kun syytetty kiistää syyllistyneensä raiskaukseen. Syyttömälle annettu raiskaustuomio vie miehen kunnian, vaurioittaa siihen asti rakennettua elämää ihmissuhteista taloudelliseen asemaan sekä vaikeuttaa mielekkään elämän rakentamista myös tuomion kärsimisen jälkeen. Lisäksi syyttömälle annettu raiskaustuomio voi aiheuttaa vakavia mielenterveydellisiä sekä henkilön omaan seksuaalisuuteen liittyviä ongelmia. 
Raiskauksen määritelmä pitää olla kirjoitettu niin, ettei siihen voi syyllistyä tietämättään, koska tuomion aiheuttamat kielteiset seuraukset tuomitun henkilön tulevaisuutta ajatellen saattavat ovat hyvin suuria.  
Mikäli päädytään muuttamaan raiskauksen määritelmää enemmän suostumuksen puutetta ilmentäväksi, Miesten tasa-arvo ry painottaa ns. hyväntahtoisessa seksuaalisessa tilanteessa miehen oikeutta saada selkeästi tietoonsa toisen osapuolen suostumuksen puute ja mahdollisuutta noudattaa toisen ilmaisemaa suostumuksen puutetta, ennenkuin teko voidaan lukea raiskaukseksi.
Miesten tasa-arvo ry